ZAKLADA HGK – ŽUPANIJSKE KOMORE KOPRIVNICA
ZA STIPENDIRANJE UČENIKA I STUDENATA OBJAVILA NOVI NATJEČAJ ZA DODJELU STIPENDIJA ZA AKADEMSKU GODINU 2026./2027.

Zaklada HGK-Županijske komore Koprivnica za stipendiranje učenika i studenata raspisala je Natječaj za dodjelu stipendija studentima s područja Koprivničko-križevačke županije za akademsku godinu 2026./2027. temeljem kojeg će se dodijeliti 7 stipendija u iznosu od  300,00 eura mjesečno od listopada 2026. do rujna 2027. godine, a u skladu s ugovorom koji će stipendist sklopiti sa Zakladom.
Kandidatima za dodjelu stipendija  koji su ispunili kriterije redovnog upisa studija i  prebivališta na području Koprivničko-križevačke županije u trajanju od 2 godine prije dana podnošenja prijave za stipendiju, vrednuje se socio-ekonomski status i uspjeh u školovanju ili studiju, a način bodovanja prijava i dokumentacija koju je potrebno priložiti možete pronaći u Natječaju  na web adresi: https://www.hgk.hr/zupanijska-komora-koprivnica.
Prijave za dodjelu stipendije dostavljaju se najkasnije do 16. listopada 2026. godine, a sve dodatne informacije vezane za prijavu na Natječaj mogu se dobiti putem e-maila: zaklada.koprivnica@hgk.hr ili zaklada.hgk.koprivnica@gmail.com.
Od osnivanja Zaklade 2007. godine članovi Zaklade i gospodarski lideri ovog kraja - Podravka d.d. Koprivnica, Radnik d.d. Križevci, Hartman d.o.o. Koprivnica, Rasco d.o.o. Kalinovac i Podravska banka d.d. Koprivnica uz  podršku Hrvatske gospodarske komore kontinuitetom dodjele  stipendija podupiru i motiviraju studente  s područja Koprivničko-križevačke županije. Glavni kriterij za dodjelu stipendija je socijalni status studenta i obitelji kako bi se pomoglo onima kojima je zbog nedostatnih prihoda studiranje na željenom studiju teže dostupno. 


